Мэлбахъуэ Тимборэ и щIыхькIэ
Лъэпкъ къэрал библиотекэм фэеплъ пшыхь щекIуэкIащ. Ар теухуауэ щытащ политикэ, къэрал лэжьакIуэ цIэрыIуэ Мэлбахъуэ Тимборэ къызэралъхурэ илъэси 100 зэрырикъум.
Зэхыхьэм и пэ къихуэу Мэлбахъуэ Тимборэ и бюстыр къызэIуахащ абы и къуэрылъху Мэлбахъуэ Ольгэ, КъБР-м и Iэтащхьэм и Администрацэм и унафэщI Къуэдзокъуэ Мухьэмэд, ЦIыхум и хуитыныгъэхэр хъумэнымкIэ республикэм уполномоченнэу щыIэ Зумакулов Борис, КъБР-м и Правительствэм и УнафэщIым и къуэдзэ Къардэн Мурат, КъБР-м и Парламентым и депутат Кебеков Владимир сымэ. Къызэхуэсахэм бюстым удз гъэгъахэр тралъхьащ.
Мэлбахъуэ Тимборэ и цIэр зезыхьэ Лъэпкъ къэрал библиотекэм и унафэщI, профессор, КъБР-м щIэныгъэхэмкIэ щIыхь зиIэ и лэжьакIуэ Емуз Анатолэ библиотекэм и лэжьакIуэхэмрэ тхылъеджэхэмрэ къабгъэдэкIыу бюстыр IуэхущIапIэм тыгъэ къыхуэзыщIа, Мэлбахъуэм и гъащIэмрэ и гуащIэмрэ теухуа «Говорил тихо, слышали все» тхылъыр щIэрыщIэу зи мылъкукIэ къыдагъэкIы-жа Кебеков Владимир фIыщIэ хуищIащ. Апхуэдэу псалъэ гуапэ куэд хужиIащ бюстыр зи Iэдакъэ къыщIэкIа скульптор цIэрыIуэ, УФ-м щIыхь зиIэ и художник, КъБР-м гъуазджэхэмкIэ щIыхь зиIэ и лэжьакIуэ ТхьэкIумашэ Михаил.
Къуэдзокъуэ Мухьэмэд къыхигъэщащ Мэлбахъуэм республикэм и зыужьыныгъэмрэ ефIэкIуэныгъэмрэ хэлъхьэныгъэфIхэр зэрыхуищIар.
Емуз Анатолэ зэхыхьэм хэтхэм ягу къигъэкIыжащ Мэлбахъуэ Тимборэ гъащIэ гъуэгуанэ гуащIафIэ къызэрикIуар, абы пщIэрэ гулъытэрэ къызэрыпэкIуар, дамыгъэ куэд къызэрыхуагъэфэщар. Къэпсэлъам къыхигъэщащ республикэм и къуэ щэджащэ, щIэныгъэшхуэ зыбгъэдэлъа Мэлбахъуэ Тимборэ и цIэр зезыхьэ IуэхущIапIэм зэрыщылажьэм библиотекэм и лэжьакIуэхэр зэрыригушхуэр. Абы зэрыжиIамкIэ, и къуэрылъху Ольгэ уэсят къыхуищIри, Мэлбахъуэм и унэ библиотекэм щыщ тхылъ зыбжанэ я IуэхущIапIэм тыгъэ къыхуищIащ.
— Мэлбахъуэ Тимборэ дунейм ехыжами, нобэр къыздэсым цIыхубэм ящы-гъупщэркъым ар цIыху акъылыфIэу, Iущу зэрыщытар. Республикэм, къэралым и тхыдэм дыщэ хьэрфхэмкIэ тхауэ къыхэ- нащ абы и IуэхущIафэ дахэхэр, — жиIащ Емузым. — Дэри, къытщIэхъуэ ди щIэблэри Мэлбахъуэм хуэдэу жэуаплыныгъэ тхэлъу дылажьэмэ, абы и фэеплъыр кIуэдыжынукъым.
Мэлбахъуэ Тимборэ теухуа я гукъэкIыжхэмкIэ къызэхуэсахэм ядэгуэшащ и ныбжьэгъуу, и лэжьэгъуу щытахэу Зу-макулов Борис, Тау Пщыкъан, Хьэжу Владимир, Дзэмыхь Къасболэт сымэ, нэгъуэщIхэри.
Пшыхьыр къызэзыгъэпэщахэм, абы зыкърезыгъэхьэлIахэм, и адэшхуэм псалъэ гуапэхэр къыхужызыIахэм фIыщIэ яхуищIащ Мэлбахъуэ Ольгэ.
Зэхыхьэр щекIуэкIа пэшым щагъэу-ващ Мэлбахъуэ Тимборэ и гъащIэмрэ и гуащIэмрэ теухуа «Республикэм и гъащIэр — си гъащIэщ» тхылъ дапхъэр. Пшыхьым кърихьэлIахэр ирагъэплъащ «ЛIэщIыгъуэм и цIыху» видео нэтынхэмрэ Мэлбахъуэ Тимборэ и фэеплъ документальнэ фильмымрэ.
БЖЬЫХЬЭЛI Розэ.
